Jeppe Mikkelsen (RV), 2013-02-21:
Hr. Kim Andersen behøver ikke sådan ligefrem at stå og pege.
Jeg kan godt se, at det er hr. Kim Andersen, som står og snakker.
Jeg synes egentlig, at jeg prøvede at svare rimelig tydeligt på det.
Vi vil da tage det meget seriøst, hvis grønlænderne ønsker at ophæve deres nultoleranceprincip, ingen tvivl om det.
Og vi vil være meget kritiske over for, hvis de har et ønske om ikke at følge konventioner osv., for det er jo et stof, som kan være meget, meget alvorligt i forhold til sikkerhedspolitik.
Derfor er det selvfølgelig påkrævet, at man følger konventioner osv. for at sørge for, at det ikke bliver solgt i øst og vest osv. Så jeg synes egentlig, at jeg prøvede at svare meget tydeligt på det.
Men vi skal også huske på, at grønlænderne endnu ikke selv har taget stilling til dette spørgsmål.
Tak, formand.
Tak for ordet.
Vi i Radikale Venstre er glade for og tilfredse med det arbejde, som statsministeren og regeringen i øvrigt foretager på dette område.
Det er jo et meget bredt emne, som stillerne af denne forespørgsel har bragt på banen, men jeg tror, at hvis man skal se overordnet på det grønlandske samfund, så kan man sige, at Grønland både står over for nogle gigantiske udfordringer og nogle gigantiske muligheder.
Udfordringerne er mange: ældrebyrde, at for få unge får en uddannelse og faldende rejekvoter – og jeg kunne nævne mange, mange flere. Men ligeledes er mulighederne for udvinding af naturressourcer også store.
Man er langt i processen, selv om den danske debat måske først er lige ved at begynde, men storskalaloven er jo vedtaget, og målet er mellem fem og ti mineprojekter.
Herudover undersøges jo også mulighederne for olieudvinding, og så er der faktisk også en ting, som ofte overses i den danske debat, nemlig mulighederne for at udnytte vandressourcer til vandkraft, f.eks. til produktion af aluminium, hvilket er meget energitungt.
Jeg kan godt forstå, at grønlænderne med landsstyret i spidsen ønsker at udnytte disse ressourcer.
Jeg kan vitterlig godt forstå, at grønlænderne ønsker at fremtidssikre deres velfærdssamfund, især når det står over for så store udfordringer.
Jeg tror faktisk, at alle i dette hus ville gøre absolut det samme, hvis vi var i deres sted.
Fra radikal side håber vi på, at Danmark kan være med i denne proces, ikke som storebror, heller ikke som kolonimagt, men som en ligeværdig partner for Grønland.
Derfor er vi glade for den dialog og det samarbejde, som regeringen har indledt med landsstyret.
Det er klart, at vi i rigsfællesskabet har stærke bånd til hinanden, og det er også klart, at der er mange sikkerhedspolitiske spørgsmål, som skal drøftes i hele rigsfællesskabet, først og fremmest spørgsmålet om udvinding af uran.
Grønland har jo fortsat en nultolerancepolitik.
Skulle det ændre sig, må vi naturligvis drøfte det meget nøje og intenst i rigsfællesskabet.
Jeg håber også på, at vi vil se det danske erhvervsliv være involveret i udvindingen af naturressourcer.
Mærsk og DONG er allerede med på oliefronten, skal jeg skynde mig at sige, og jeg glæder mig da også over at kunne læse i dag i Berlingske, at et par danske pensionskasser overvejer at investere i eventuelle projekter.
Der er også blevet nævnt ideer her i debatten i Danmark om, at den danske stat skulle smide milliarder i et statsligt selskab, som skulle udvinde mineraler i Grønland.
Til det må man sige, at der fra grønlandsk side er sendt et klart signal om, at udvindingen skal foregå på kommercielle vilkår.
Vi vil ikke få forrang som dansk stat.
Det synes jeg at man skal huske i debatten, også før man ytrer ønske om at smide en række af skatteydernes milliarder ind i sådan et projekt.
Jeg synes dog, at vi skal samarbejde om at sikre grobund for, at flere danske virksomheder kan få en fod inden for på det grønlandske marked – helt i tråd med den arbejdsgruppe, som regeringen og landsstyret i fællesskab har nedsat, og den konference, som blev afholdt for nylig.
Så for at opsummere her til sidst vil jeg sige, at fra radikal side er vi glade for regeringens indsats og for statsministerens redegørelse, og så kan jeg selvfølgelig også meddele, at vi støtter forslaget til vedtagelse og er glade for, at så mange partier står bag.